บสก.จับมือพอช. ขายที่ดินให้คนจน
บสก.จับมือ พอช.คัดสินทรัพย์กว่า 1 หมื่นรายการเสนอขาย ทำบ้านให้กับผู้มีรายได้น้อย พร้อมปรับแผนเลื่อนเข้าตลาดหุ้นเป็นปี 2557
8 พ.ย. 2555

บสก.จับมือ พอช.คัดสินทรัพย์กว่า 1 หมื่นรายการเสนอขาย ทำบ้านให้กับผู้มีรายได้น้อย พร้อมปรับแผนเลื่อนเข้าตลาดหุ้นเป็นปี 2557 
บริษัทบริหารสินทรัพย์ กรุงเทพพาณิชย์ (บสก.) ได้ลงนามบันทึกข้อตกลง (เอ็มโอยู) กับสถาบันพัฒนาองค์กรชุมชน (พอช.) เพื่อสนับสนุนนโยบายของรัฐในการจัดทำโครงการ บ้านมั่งคง สำหรับผู้ที่มีรายได้น้อยให้มีที่อยู่อาศัยเป็นของตนเอง และลดปัญหาชุมนุมแออัด
นายกฤษณ์ เสสะเวช กรรมการผู้จัดการใหญ่ บสก. กล่าวว่า บสก.ได้จัดสินทรัพย์กว่า 1 หมื่นรายการ ซึ่งมีทั้งที่ดินเปล่าและโครงการอสังหาริมทรัพย์ที่ยังก่อสร้างไม่เสร็จแถวถนนพระราม 2 เพื่อให้ พอช.คัดเลือกเพื่อจัดก่อสร้างที่อยู่อาศัย สำหรับผู้ที่มีรายได้น้อย เพื่อเป็นการแก้ไขปัญหาชุมชนแออัดในระยะยาว
ทั้งนี้ พอช.ได้รับงบประมาณจากรัฐดำเนินโครงการบ้านมั่งคงมาตั้งแต่ปี 2546 ใช้งบประมาณไปแล้ว 9,340 ล้านบาท สร้างที่อยู่อาศัย 9.4 หมื่นครัวเรือน และในปีงบประมาณ 2555-2556 พอช.มีภารกิจสร้างที่อยู่อาศัยอีก 4,386 ครัวเรือน ภายใต้งบประมาณ 349.80 ล้านบาท
นายกฤษณ์ กล่าวถึงความคืบหน้าการนำ บสก.เข้าจดทะเบียนในตลาดหลักทรัพย์แห่งประเทศไทยว่า จะสามารถเสนอขายหุ้นครั้งแรก (ไอพีโอ) ได้ภายในต้นปี 2557 จากเดิมที่ตั้งเป้าไว้จะเป็นช่วงปลายปี 2556 โดยในเดือน ม.ค. จะจัดจ้างที่ปรึกษาทางการเงิน และคาดว่าภายในกลางปีหน้าจะนำเสนอแผนนโยบายกลับไปยังกองทุนเพื่อการฟื้นฟูและพัฒนาระบบสถาบันการเงิน เพื่อพิจารณาแผนการเข้าตลาดฯ
ขณะเดียวกัน บสก.ขณะนี้อยู่ระหว่างการเจรจารับซื้อหนี้ที่ไม่ก่อให้เกิดรายได้ (เอ็นพีแอล) จากธนาคารพาณิชย์ 4 แห่ง มูลค่ารวม 1.2 หมื่นล้านบาท ซึ่งคาดว่าจะสามารถหาข้อตกลงได้ภายในสิ้นปีนี้
นายกฤษณ์ กล่าวว่า บสก.ได้ปรับเพิ่มเป้าหมายกำไรในปีนี้ เป็น 3,250 ล้านบาท จากเดิมที่ตั้งเป้าไว้ 3,147 ล้านบาท โดยผลการดำเนินงาน 10 เดือนที่ผ่านมา มีรายได้ 1.18 หมื่นล้านบาท จากเป้าหมายรายได้ทั้งปี 1.2 หมื่นล้านบาท